1.Réamhrá

De réir chreat reachtach nua an Aontais maidir le táirgeadh orgánach agus lipéadú táirgí orgánacha a tháinig i bhfeidhm an 1 Eanáir 2022, féadfar táirge a thagann faoi raon feidhme Rialachán (AE) 2018/848 a allmhairiú ó thríú tír chun an táirge sin a chur ar an margadh sna cásanna seo a leanas:

-go gcomhlíonann an táirge na forálacha ábhartha a bhaineann le cuspóirí agus prionsabail an táirgthe orgánaigh agus go gcomhlíonann sé rialacha táirgthe agus lipéadaithe Rialachán (AE) 2018/848 agus go raibh gach oibreoir faoi réir rialú údarás rialaithe nó comhlachtaí rialaithe arna n‑aithint i gcomhréir le hAirteagal 46 den Rialachán sin, nó

-go dtagann an táirge ó thríú tír atá aitheanta faoi chomhaontú trádála i gcomhréir le hAirteagal 47 de Rialachán (AE) 2018/848 mar thír ina bhfuil córas maidir le táirgeadh a chomhlíonann na cuspóirí céanna agus na prionsabail chéanna trí rialacha a chur i bhfeidhm lena n‑áirithítear an ráta dearbhaithe comhréireachta céanna a áirithítear leis na cinn atá ag an Aontas (coibhéis), nó

-go dtagann an táirge ó thríú tír atá aitheanta chun críoch coibhéise faoi Airteagal 33(2) de Rialachán (CE) Uimh. 834/2007.

Soláthraítear sa tuarascáil seo an dul chun cinn atá déanta i ndáil le hAirteagail 47 agus 48 de Rialachán (AE) 2018/848 a chur i bhfeidhm i dtaca le haitheantas a thabhairt do thríú tíortha chun críche coibhéise, mar a cheanglaítear faoi Airteagal 49 den Rialachán sin.

Tá faisnéis mhionsonraithe maidir le hallmhairiú táirgí orgánacha ó thríú tíortha ar fáil ag: https://agriculture.ec.europa.eu/cap-my-country/performance-agricultural-policy/studies-and-reports/market-analyses-and-briefs_en . Ba é 2.87 milliún tona iomlán na n‑allmhairí táirgí agraibhia orgánacha san Aontas in 2021. Le trí bliana anuas, ní raibh luaineacht mhór i gceist maidir le méideanna iomlána na dtáirgí orgánacha a allmhairíodh.

De réir chreat reachtach an Aontais, tá allmhairí táirgí orgánacha ó aon tríú tír aitheanta faoi réir rialuithe oifigiúla lena n‑áirítear seiceálacha doiciméadacha ar na coinsíneachtaí uile, seiceálacha céannachta a dhéantar go randamach agus seiceálacha fisiceacha ag brath ar an dóchúlacht go mbeidh neamhchomhlíonadh ann. Cuirtear aon amhras faoi neamhchomhlíonadh in iúl d’údarás inniúil an tríú tír lena mbaineann maidir leis an iarraidh ar imscrúdú a dhéanamh agus tuairisc a thabhairt ar stádas orgánach an táirge lena mbaineann. Ag brath ar thorthaí an phróisis sin, féadfar táirgí a scaoileadh isteach sa mhargadh mar tháirgí atá nó nach bhfuil orgánach.

2.Coibhéisí faoi chomhaontú trádála

Tá trí chomhaontú dhéthaobhacha i bhfeidhm faoi láthair idir an tAontas Eorpach agus an tSile, an Eilvéis agus an Ríocht Aontaithe, faoi seach. Déanann na Páirtithe faisnéis a mhalartú go rialta, lena n‑áirítear faisnéis maidir lena ngníomhaíochtaí faireacháin agus maoirseachta agus maidir le nuashonruithe ar chaighdeáin táirgthe agus bearta rialaithe, chomh maith le faisnéis maidir le haon amhras faoi neamhrialtacht a d’fhéadfadh teacht chun cinn faoi chuimsiú na rialuithe arna ndéanamh ag na Páirtithe. An t‑aitheantas i dtaobh coibhéise leis an tSile, an Eilvéis agus an Ríocht Aontaithe, tabharfar cothrom le dáta é chun teacht i bhfeidhm chreat reachtach nua an Aontais a chur san áireamh. Cuireadh na tríú tíortha lena mbaineann ar an eolas dá réir sin. Meastar go gcuirfear tús leis na hoibreacha ábhartha in 2023.

Cuirtear faisnéis ar fáil sna fo-ranna seo a leanas faoi na comhaontuithe déthaobhacha atá i bhfeidhm idir an tAontas Eorpach agus an tSile, an Eilvéis agus an Ríocht Aontaithe, faoi seach, lena n‑áirítear na catagóirí táirgí lena mbaineann agus aon soiléiriú breise maidir leis an aitheantas sin más infheidhme.

2.1.An tAontas Eorpach-an tSile

Thug an tAontas Eorpach agus an tSile comhaontú maidir le trádáil táirgí orgánacha i gcrích in 2017, a tháinig i bhfeidhm i mí Eanáir 2018.

Leagtar síos raon feidhme an aitheantais sin, a mhéid a bhaineann le táirgí orgánacha a allmhairítear isteach san Aontas ón tSile agus táirgí orgánacha a allmhairítear isteach sa tSile ón Aontas Eorpach, in Airteagal 4 agus in Iarscríbhinní I agus II a ghabhann leis an gComhaontú:

Catagóir na dtáirgí Tráchtanna Táirgí neamhphróiseáilte plandaí De réir chóid AC Mil Táirgí próiseáilte plandaí atá le húsáid mar bhia Ábhar iomadaithe fásúil agus síolta le haghaidh saothraithe

·Táirgí orgánacha a allmhairítear isteach san Aontas: táirgí talmhaíochta neamhphróiseáilte a tháirgtear sa tSile agus táirgí talmhaíochta próiseáilte le húsáid mar bhia a próiseáladh sa tSile agus úsáid á baint as comhábhair a fásadh go horgánach agus a táirgeadh sa tSile nó a allmhairíodh isteach sa tSile ón Aontas Eorpach nó ó thríú tír faoi chuimsiú córais atá aitheanta mar chóras coibhéiseach ag an Aontas.

·Táirgí orgánacha a allmhairítear isteach sa tSile: táirgí talmhaíochta neamhphróiseáilte agus próiseáilte a tháirgtear nó a phróiseáiltear san Aontas.

2.2.An tAontas Eorpach-an Eilvéis

Leagtar síos an t‑aitheantas frithpháirteach i dtaobh coibhéise sa Chomhaontú idir an Comhphobal Eorpach agus Cónaidhm na hEilvéise maidir le trádáil i dtáirgí talmhaíochta, in Iarscríbhinn 9 (maidir le táirgí talmhaíochta agus earraí bia a tháirgtear go horgánach). Tá sé tar éis forbairt le himeacht na mblianta.